C 179/16

Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2022/C 179/06)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„Nagykörűi ropogós cseresznye“

EÚ č.: PGI-HU-02415 – 12. 4. 2018

CHOP ( ) CHZO (X)

1. Názov [CHOP alebo CHZO]

„Nagykörűi ropogós cseresznye“

2. Členský štát alebo tretia krajina

Maďarsko

3. Opis poľnohospodárskeho výrobku alebo potraviny

3.1. Druh výrobku

Trieda 1.6: Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

Chránené zemepisné označenie (CHZO) „Nagykörűi ropogós cseresznye“ sa môže používať pre odrodu „Petrovay ropogós“ a tieto štátom uznané odrody čerešní zapísané v národnom zozname odrôd: „Badacsonyi óriás“, „Bigarreau Burlat“, „Carmen“, „Jaboulay“, „Hedelfingeni óriás“, „Germersdorfi“ a ich registrované varianty určené na spotrebu v pôvodnom stave a/alebo spracovanie.

Výrobok „Nagykörűi ropogós cseresznye“ má tieto kvalitatívne vlastnosti:

— veľkosť: veľké alebo veľmi veľké, s priemerom od 26 do 38 mm a hmotnosťou 10 – 13 g v závislosti od rastu dužiny,

— tvar: pravidelný srdcovitý tvar, stonka je stredne dlhá alebo dlhá a ľahko sa oddeľuje od plodu,

— farba šupky: jasne červená až takmer čierna, v závislosti od stupňa zrelosti,

— dužina: pevná a chrumkavá konzistencia, kompaktná štruktúra. Plody dobre znášajú prepravu a skladovanie,

— chuť: príjemne sladkokyslá.

Výrobok „Nagykörűi ropogós cseresznye“ má tieto chemické vlastnosti:

Obsah cukru: 14 – 18 ° Brix

Kyslosť: 0,6 – 0,8 g/100 g

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Výroba a zber výrobku „Nagykörűi ropogós cseresznye“ sa uskutočňujú v zemepisnej oblasti vymedzenej v bode 4.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

—

3.6. Špecifické pravidlá označovania výrobku, na ktorý sa vzťahuje registrovaný názov

—

4. Stručné vymedzenie zemepisnej oblasti

Výrobná oblasť výrobku „Nagykörűi ropogós cseresznye“ sa nachádza v rámci administratívnej hranice obce Nagykörű.

5. Súvislosť so zemepisnou oblasťou

Súvislosť výrobku „Nagykörűi ropogós cseresznye“ so zemepisnou oblasťou je založená na kvalite.

Plody „Nagykörűi ropogós cseresznye“ sú väčšie ako priemer. Čerešne „Nagykörűi ropogós cseresznye“ sú vďaka vysokému obsahu cukru a vyváženej kyslosti príjemne sladkokyslé. Chrumkavosť, ktorá vyplýva z pevnej štruktúry dužiny, ich odlišuje od čerešní pestovaných v iných zemepisných oblastiach. Čerešne „Nagykörűi ropogós cseresznye“ možno uchovávať čerstvé v chladničke dva týždne. Vďaka pevnej dužine sa dobre prevážajú. Tieto vlastnosti prispievajú k dobrej skladovateľnosti výrobku.

Obec Nagykörű sa nachádza v centre župy Jász-Nagykun-Szolnok na Veľkej dunajskej kotline, priamo na rieke Tisa. Pestovanie ovocia a hrozna v uzavretých sadoch a vinohradoch sa datuje už do polovice 18. storočia. Čoskoro potom sa začala pestovať dnes svetoznáma čerešňa, čo viedlo k vytvoreniu najväčšieho čerešňového sadu v Maďarsku s rozlohou 200 hektárov. O jej význame v hospodárstve obce svedčí aj to, že čerešňa sa dokonca dostala do erbu obce. Táto zemepisná oblasť, ktorú obmývajú meandre rieky Tisy, má špecifickú mikroklímu.

Geologické, hydrografické a klimatické charakteristiky povodia Nagykörű sú:

Po zániku Panónskeho jazera nánosy z riek prameniacich v pohorí Mátra zaplnili oblasť, ktorá klesala rýchlejšie ako jej okolie. Povrch je do hĺbky niekoľkých desiatok metrov tvorený holocénnym údolným pieskom, bahnom a hlinou s rôznou veľkosťou častíc. Aj v dôsledku bývalej záplavovej oblasti sa vysoké brehy pokryli infúznou sprašou, na ktorú sa následne usadila aluviálna pôda. Vzniknutý záplavový ostrov nemá sieť povrchových vôd a hladina podzemnej vody sa odhaduje na 2 až 4 metre v oblastiach bez záplav.

Medzi hlavné štatistické charakteristiky podnebia patrí priemerná ročná teplota 10 °C; priemerný ročný úhrn zrážok od 300 mm do 700 mm; 2 100 hodín slnečného svitu ročne a priemerná ročná relatívna vlhkosť 82 %.

Kvalitná a ľahko štruktúrovaná aluviálna pôda, ktorá je opísaná vyššie, umožňuje ovocným stromom mať korene rovnako veľké ako ich koruna a prijímať vodu z hlbších vrstiev pôdy. Vďaka blízkosti rieky Tisa a jej aluviálnej pôde má výrobná oblasť stály prísun vody. To prispieva k nadpriemernej veľkosti plodov čerešní „Nagykörűi ropogós cseresznye“ (26 – 38 mm v priemere). Vysoký počet hodín slnečného svitu (2 100 hodín ročne) a piesočnatá pôda, ktorá odráža slnečné teplo, zvyšujú cukornatosť ovocia (14 – 18° Brix). Kyslosť ovocia je vyvážená (0,6 – 0,8 g/100 g) vďaka pôde v oblasti, ktorú vyplnili nánosy z riek prameniacich v pohorí Mátra. Hodnoty cukru a kyslosti typické pre čerešne „Nagykörűi ropogós cseresznye“ vytvárajú príjemnú sladkokyslú chuť.

Pôda bývalej záplavovej oblasti má dobré zásoby fosforu. To pozitívne ovplyvňuje pevnosť a skladovateľnosť dužiny. Preto je výrobok „Nagykörűi ropogós cseresznye“ pevný a dobre sa preváža a skladuje.

Aj vzhľadom na mikroklímu a vlastnosti pôdy sa len pri pestovaní v tejto zemepisnej oblasti odroda „Petrovay ropogós“, ako aj ostatné odrody uvedené v bode 3.2 a ich varianty, vyznačujú chrumkavými, jasne sfarbenými, veľkými plodmi srdcovitého tvaru s priemerom 26 – 38 mm, ktoré zodpovedajú vlastnostiam odrody, s príjemnou sladkokyslou chuťou.

Okrem miestnych prírodných podmienok má kľúčový význam aj ľudský faktor; najmä odborné znalosti a skúsenosti miestnych pestovateľov, ktoré sa odovzdávajú už 150 rokov z otca na syna, pokiaľ ide o strihanie, ochranu rastlín, prípravu pôdy, zásobovanie živinami a predovšetkým o ich znalosti týkajúce sa zberu a osobitných vlastností odrôd čerešní. Zber úrody sa vykonáva ručne. Skúška plodov pomocou hmatu s cieľom vybrať dostatočne pevné a zrelé čerešne si vyžaduje veľké odborné znalosti a skúsenosti. Medzi úlohy klubu Nagykörűi Virágzástól Befőzésig – Helyi Termék Klub és Turisztikai Egyesület [Od kvetu až do pohára – Klub miestnych výrobkov a turistické združenie] patrí pestovanie miestnej odrody „Petrovay ropogós“, prevádzkovanie škôlky a výroba reprodukčného materiálu. Klub Nagykörűi Virágzástól Befőzésig – Helyi Termék Klub és Turisztikai Egyesület funguje aj ako vedomostná základňa, ktorá poskytuje poľnohospodárom informácie o ochrane a pestovaní rastlín.

Festival čerešní (Cseresznyefesztivál), ktorý sa od roku 1996 každoročne koná v júni v obci Nagykörű, je oslavou dozrievania čerešní. Postupom času sa z neho stalo tradičné podujatie veľkého rozsahu s vysokou návštevnosťou (štyri až päťtisíc ľudí).

V mnohých článkoch v tlači a rozhlasových reláciách sa o obci Nagykörű hovorí ako o „čerešňovom sade Maďarska“ (Magyar Nemzet, 2003; Szabad Föld, 2007; Népszabadság, 2013; Kossuth Rádió, Hajnal-táj [Krajina úsvitu], 12. októbra 2018; Duna Tv Ízőrzők [Strážcovia chutí], kulinárska/kultúrna relácia, 5. decembra 2019). Čerešne „Nagykörűi ropogós cseresznye“ a výrobky z tohto ovocia vrátane sušených čerešní, zaváranín, marmelády, džemu, sirupu, čaju z čerešňových stoniek, vankúša s čerešňovými kôstkami, čerešňovej pálenky, syrov so sušenými čerešňami, kozieho jogurtu s čerešňami a remeselného mydla s čerešňovou vôňou boli prezentované aj v mnohých televíznych programoch verejnoprávnych médií. Obec organizuje aj odborné fóra pre pestovanie čerešní.

Odkaz na uverejnenie špecifikácie

https://gi.kormany.hu/foldrajzi-arujelzok

(1) Ú. v. EÚ L 343, 14.12.2012, s. 1.